CELEX: 32021D0112
Language: mt
Date: 2021-01-25 00:00:00
Title: Id-Deċiżjoni tal-Kunsill (UE) 2021/112 tal-25 ta’ Jannar 2021 dwar il-konklużjoni tal-Ftehim dwar is-sikurezza fl-avjazzjoni ċivili bejn l-Unjoni Ewropea u l-Ġappun

2.2.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 36/1
               
            
         ID-DEĊIŻJONI TAL-KUNSILL (UE) 2021/112
         tal-25 ta’ Jannar 2021
         dwar il-konklużjoni tal-Ftehim dwar is-sikurezza fl-avjazzjoni ċivili bejn l-Unjoni Ewropea u l-Ġappun
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 100(2), flimkien mal-punt (a)(v) tat-tieni subparagrafu tal-Artikolu 218(6) u l-Artikolu 218(7) tiegħu,
         Wara li kkunsidra l-proposta mill-Kummissjoni Ewropea,
         Wara li kkunsidra l-approvazzjoni tal-Parlament Ewropew (1),
         Billi:
         
                     (1)
                  
                  
                     F’konformità mad-Deċiżjoni tal-Kunsill (UE) 2020/1026 (2), il-Ftehim dwar is-sikurezza fl-avjazzjoni ċivili bejn l-Unjoni Ewropea u l-Ġappun (“il-Ftehim”) ġie ffirmat fit-22 ta’ Ġunju 2020, soġġett għall-konklużjoni tiegħu f’data aktar tard.
                  
               
                     (2)
                  
                  
                     Huwa meħtieġ li jiġu stabbiliti arranġamenti proċedurali għall-parteċipazzjoni tal-Unjoni fil-korpi konġunti stabbiliti skont il-Ftehim, għall-adozzjoni ta’ miżuri ta’ salvagwardja, talbiet għal konsultazzjonijiet u miżuri għas-sospensjoni tal-obbligi ta’ aċċettazzjoni, kif ukoll għall-adozzjoni ta’ deċiżjonijiet dwar l-emendi tal-Annessi għall-Ftehim.
                  
               
                     (3)
                  
                  
                     Il-Ftehim jenħtieġ li jiġi approvat,
                  
               ADOTTA DIN ID-DEĊIŻJONI:
         
            Artikolu 1
            Il-Ftehim dwar is-sikurezza fl-avjazzjoni ċivili bejn l-Unjoni Ewropea u l-Ġappun huwa b’dan approvat f’isem l-Unjoni.
         
         
            Artikolu 2
            Il-President tal-Kunsill, f’isem l-Unjoni, għandu jagħti n-notifika prevista fl-Artikolu 20(1) tal-Ftehim (3).
         
         
            Artikolu 3
            
               1.   L-Unjoni għandha tkun irrappreżentata fil-Kumitat Konġunt tal-Partijiet stabbilit skont l-Artikolu 11 tal-Ftehim (“il-Kumitat Konġunt”) mill-Kummissjoni, megħjuna mill-Aġenzija tas-Sikurezza tal-Avjazzjoni tal-Unjoni Ewropea u akkumpanjata mill-awtoritajiet tal-avjazzjoni tal-Istati Membri bħala r-rappreżentanti tagħhom.
            
            
               2.   L-Unjoni għandha tkun irrappreżentata fil-Bord ta’ Superviżjoni taċ-Ċertifikazzjoni stabbilit skont l-Artikolu 3 tal-Anness 1 tal-Ftehim mill-Aġenzija tas-Sikurezza tal-Avjazzjoni tal-Unjoni Ewropea, megħjuna mill-awtoritajiet tal-avjazzjoni tal-Istati Membri direttament ikkonċernati mill-aġenda għal kull laqgħa.
            
         
         
            Artikolu 4
            
               1.   Il-Kummissjoni tista’ tieħu l-azzjonijiet li ġejjin:
               
                           (a)
                        
                        
                           tadotta miżuri ta’ salvagwardja f’konformità mal-punt (b) tal-Artikolu 5(1) tal-Ftehim;
                        
                     
                           (b)
                        
                        
                           titlob li jsiru konsultazzjonijiet f’konformità mal-Artikolu 16(3) tal-Ftehim;
                        
                     
                           (c)
                        
                        
                           tieħu miżuri għas-sospensjoni tal-obbligi ta’ aċċettazzjoni reċiproka u tirrevoka din is-sospensjoni, f’konformità mal-Artikolu 17 tal-Ftehim.
                        
                     
            
               2.   Il-Kummissjoni għandha tinnotifika lill-Kunsill biżżejjed minn qabel l-intenzjoni tagħha li tieħu kwalunkwe azzjoni skont dan l-Artikolu.
            
         
         
            Artikolu 5
            Il-Kummissjoni għandha tkun awtorizzata li tapprova, f’isem l-Unjoni, l-emendi għall-Annessi għall-Ftehim adottati mill-Kumitat Konġunt f’konformità mal-punt (c) tal-Artikolu 11(2) tal-Ftehim sa fejn dawn l-emendi jkunu konsistenti mal-atti legali rilevanti tal-Unjoni, u ma jinvolvu l-ebda modifika tagħhom, soġġett għall-kondizzjonijiet li ġejjin:
            
                        (a)
                     
                     
                        Il-Kummissjoni għandha tiżgura li l-approvazzjoni f’isem l-Unjoni:
                        
                                    —
                                 
                                 
                                    tkun fl-interessi tal-Unjoni;
                                 
                              
                                    —
                                 
                                 
                                    taqdi l-għanijiet li l-Unjoni ssegwi fil-qafas tal-politika tagħha dwar is-sikurezza tal-avjazzjoni u l-kummerċ;
                                 
                              
                                    —
                                 
                                 
                                    tqis l-interessi tal-manifatturi, il-kummerċjanti u l-konsumaturi tal-Unjoni;
                                 
                              
                                    —
                                 
                                 
                                    ma tmurx kontra d-dritt tal-Unjoni jew id-dritt internazzjonali;
                                 
                              
                                    —
                                 
                                 
                                    fejn applikabbli, tappoġġa t-titjib tal-kwalità tal-prodotti ajrunawtiċi ċivili billi tagħmilha aktar faċli li jinqabdu prattiki frawdolenti u qarrieqa;
                                 
                              
                                    —
                                 
                                 
                                    fejn applikabbli, ikollha l-għan tal-approssimazzjoni tal-istandards marbuta mal-prodotti ajrunawtiċi ċivili;
                                 
                              
                                    —
                                 
                                 
                                    fejn applikabbli, tevita li toħloq ostakli għall-innovazzjoni; u
                                 
                              
                                    —
                                 
                                 
                                    fejn applikabbli, tiffaċilita l-kummerċ tal-prodotti ajrunawtiċi ċivili; u
                                 
                              
                  
                        (b)
                     
                     
                        il-Kummissjoni tippreżenta l-emendi proposti lill-Kunsill b’mod f’waqtu qabel l-approvazzjoni tagħhom.
                     
                  Il-Kumitat tar-Rappreżentanti Permanenti tal-Gvernijiet tal-Istati Membri għandu jivvaluta jekk l-emendi proposti jissodisfawx il-kondizzjonijiet stabbiliti fil-punt (a) tal-ewwel paragrafu.
            Il-Kummissjoni għandha tapprova l-emendi proposti f’isem l-Unjoni sakemm għadd ta’ Stati Membri li jirrappreżentaw minoranza li timblokka tal-Kunsill f’konformità mal-Artikolu 16(4) tat-Trattat dwar l-Unjoni Ewropea ma joġġezzjonawx għalihom. Jekk ikun hemm din il-minoranza li timblokka, il-Kummissjoni għandha tirrifjuta l-emendi proposti f’isem l-Unjoni.
         
         
            Artikolu 6
            Din id-Deċiżjoni għandha tidħol fis-seħħ fid-data tal-adozzjoni tagħha.
         
         
            Magħmul fi Brussell, il-25 ta’ Jannar 2021.
            
               
                  Għall-Kunsill
               
               
                  Il-President
               
               J. BORRELL FONTELLES
            
         
         
            (1)  Approvazzjoni tal-15 ta’ Diċembru 2020 (għadha ma ġietx ippubblikata fil-Ġurnal Uffiċjali).
         
            (2)  Deċiżjoni tal-Kunsill (UE) 2020/1026 tal-24 ta’ April 2020 dwar l-iffirmar, f’isem l-Unjoni, u l-applikazzjoni proviżorja tal-Ftehim dwar is-sikurezza fl-avjazzjoni ċivili bejn l-Unjoni Ewropea u l-Ġappun (ĠU L 229, 16.7.2020, p. 1).
         
            (3)  Id-data tad-dħul fis-seħħ tal-Ftehim ser tiġi ppubblikata f’Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.